SL Uradni list Evropske unije C 79/11

MNENJE SVETA

z dne 18. januarja 2005

o posodobljenem programu stabilnosti Nizozemske, 2004-2007

(2005/C 79/06)

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1) in zlasti člena 5(3) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Dne 18. januarja 2005 je Svet preučil posodobljeni program stabilnosti Nizozemske, ki obravnava obdobje od 2004 do 2007. Program ustreza zahtevam po podatkih iz spremenjenega „kodeksa ravnanja v zvezi z vsebino in obliko programov stabilnosti in konvergenčnih programov“.

Makroekonomski scenarij v programu predvideva, da se bo realna rast BDP povečala z 1 % v letu 2004 na 1 % v letu 2005 in na 2 % v povprečju v ostalem programskem obdobju. Ta scenarij je široko gledano zelo verjeten, čeprav predvideva, da bo rast presegla potencialno rast v zadnjih dveh letih programa. Tudi napovedi inflacije v programu so videti realistične.

Dne 2. junija 2004 je Svet sklenil, da ima Nizozemska prevelik primanjkljaj in priporočil, naj ga zmanjša do leta 2005. V skladu s tem priporočilom je glavni cilj proračunske strategije v programu do leta 2005 zmanjšati javnofinančni primanjkljaj pod referenčno vrednost iz Pogodbe, ki znaša 3 % BDP. V ta namen program opredeljuje usmerjeno prizadevanje za konsolidacijo, osredotočeno na leto 2004 in 2005. Proračunska strategija vključuje tudi uporabo realnih zgornjih mej izdatkov za nadzor rasti izdatkov ter dolgoročnega cilja vzdržnosti javnih financ. Hkrati se nadaljujejo pomembne javne naložbe, zaradi česar je delež javnih naložb v programskem obdobju rahlo nad 3 % BDP, v primerjavi s povprečjem EU, ki v letu 2004 znaša 2,4 % BDP. V primerjavi s prejšnjo ta posodobitev predstavlja manj ugodno sliko proračunskega primanjkljaja, ob upoštevanju manj ugodnega makroekonomskega razvoja.

Tveganja, ki jih vsebujejo proračunske napovedi v programu, so na splošno videti uravnotežena. Zlasti negativna tveganja, ki izhajajo iz makroekonomskega scenarija in proračunskih stroškov socialnega sporazuma, ki je bil sklenjen 5. novembra 2004 med vlado in socialnimi partnerji, so v veliki meri izravnana s pozitivnimi tveganji, ki jih prinaša višja cena nafte za prihodek iz prodaje zemeljskega plina, ter previdnimi predpostavkami o davčni intenzivnosti gospodarske dejavnosti, ki se izboljšuje. Glede na to oceno tveganja je videti, da proračunska naravnanost zadostuje za zmanjšanje primanjkljaja pod 3 % BDP do leta 2005, vendar pa ni videti, da bi zagotavljala zadostno varnostno rezervo, da bi se preprečila prekoračitev te mejne vrednosti zaradi običajnih makroekonomskih nihanj v naslednjih letih. Prav tako ne more zagotoviti, da bo dosežen srednjeročni cilja Pakta stabilnosti in rasti, tj. uravnoteženo stanje proračuna v programskem obdobju.

Ocenjuje se, da je delež javnega dolga v letu 2004 dosegel 56,3 % BDP, kar je pod referenčno vrednostjo iz Pogodbe, ki znaša 60 % BDP. Program predvideva, da se bo delež javnega dolga v programskem obdobju povečal za dve odstotni točki.

V programu navedena proračunska strategija postavlja Nizozemsko v sorazmerno ugoden položaj, kar zadeva dolgoročno vzdržnost javnih financ, kljub pomembnim predvidenim proračunskim stroškom starajočega se prebivalstva. Glede na predvideno povečanje deleža vzdrževanega starejšega prebivalstva in v odsotnosti nadaljnje fiskalne konsolidacije, ki bi srednjeročno uravnotežila proračun ali dosegla presežek, bi nadaljnje reforme, ki bi spremenile gibanje izdatkov, povezanih s staranjem prebivalstva, in še povečale stopnje delovne aktivnosti, dolgoročno zmanjšale tveganja za vzdržnost.

Gospodarske politike, opisane v programu, so deloma skladne s splošnimi smernicami državne gospodarske politike na področju javnih financ. Proračunski okvir z zgornjimi omejitvami izdatkov se upošteva, dobro pa poteka tudi prilagoditev proračuna, ki bo zmanjšala prekomerni primanjkljaj. Pričakovano zmanjšanje objavljenega primanjkljaja leta 2006 in zlasti 2007 pa je dokaj počasno, ciklično prilagojena bilanca pa ne kaže, da bo napredovala v smeri proti srednjeročnemu cilju, tj. po letu 2005 privedla do uravnoteženega stanja proračuna.

Glede na zgoraj navedeno oceno se priporoča, naj si Nizozemska tudi v prihodnje prizadeva znižati primanjkljaj pod 3 % BDP do leta 2005 in naj, upoštevajoč tveganje procikličnosti in probleme starajočega se prebivalstva, sprejme potrebne ukrepe, da bo naknadno dosegla uravnoteženo proračunsko stanje.

Primerjava ključnih makroekonomskih in proračunskih napovedi

2004 2005 2006 2007 Realni BDP (spremembe v %) PS nov. 2004 1,25 1,5 2,5 2,5 COM jesen 2004 1,4 1,7 2,4 ni na voljo PS okt. 2003 1 2,5 2,5 2,5 Inflacija po HICP (%) PS nov. 2004 1,25 1,25 1,5 1,5 COM jesen 2004 1,2 1,3 1,4 ni na voljo PS okt. 2003 1,5 1,5 1,5 1,5 Javnofinančna bilanca (v % BDP) PS nov. 2004 – 3,0 – 2,6 – 2,1 – 1,9 COM jesen 2004 – 2,9 – 2,4 – 2,1 ni na voljo PS okt. 2003 – 2,3 – 1,6 – 0,9 – 0,6 Primarna bilanca (v % BDP) PS nov. 2004 – 0,1 0,3 0,7 0,8 COM jesen 2004 0,0 0,5 0,9 ni na voljo PS okt. 2003 0,6 1,2 1,8 2,1 Ciklično prilagojena bilanca (v % BDP) PS nov. 2004 (2) – 1,6 – 1,2 – 1,2 – 1,3 COM jesen 2004 – 1,4 – 1,0 – 1,0 ni na voljo PS okt. 2003 (3) – 0,7 – 0,3 – 0,2 – 0,2 Bruto državni dolg (v % BDP) PS nov. 2004 56,3 58,1 58,6 58,3 COM 55,7 58 58,4 ni na voljo PS okt. 2003 54,5 53,7 53,0 52,2 Viri: Programi stabilnosti (PS); gospodarske napovedi služb Komisije (COM); izračuni služb Komisije. Napovedi stopenj rasti v posodobitvi so zaokrožene na najbližjo četrtino odstotne točke.

(1) UL L 187, 2.8.1997, str. 1.

(2) Izračuni služb Komisije na podlagi podatkov v programu.

(3) Izračuni služb Komisije z uporabo soglasno dogovorjene metodologije in podatkov iz programa.

Viri:

Programi stabilnosti (PS); gospodarske napovedi služb Komisije (COM); izračuni služb Komisije. Napovedi stopenj rasti v posodobitvi so zaokrožene na najbližjo četrtino odstotne točke.